Sklep Sveta

z dne 23. oktobra 2000

o spremembah Sklepa 2000/265/ES o vzpostavitvi finanče uredbe za urejanje proračunskih vidikov upravljanja pogodb s strani namestnika generalnega sekretarja Sveta, sklenjenih v imenu nekaterih držav članic v zvezi s postavitvijo in delovanjem komunikacijske infrastrukture za schengensko okolje "SISNET"

(2000/664/ES)

SVET EVROPSKE UNIJE JE –

ob upoštevanju prvega stavka drugega pododstavka člena 2(1) Protokola, priloženega k Pogodbi o Evropski uniji in Pogodbi o ustanovitvi Evropske skupnosti, ki vključuje schengenski pravni red v okvir Evropske unije (v nadaljnjem besedilu "Schengenski protokol"),

ob upoštevanju naslednjega:

(1) Sklep 1999/870/ES [1] pooblašča namestnika generalnega sekretarja Sveta, da v okviru vključevanja schengenskega pravnega reda v Evropsko unijo deluje kot predstavnik nekaterih držav članic pri sklepanju pogodb, povezanih s postavitvijo in delovanjem komunikacijske infrastrukture za schengensko okolje "SISNET", in upravlja take pogodbe.

(2) Finančne obveznosti, ki izhajajo iz teh pogodb, ne bremenijo splošnega proračuna Evropske unije. Zato zanje ne veljajo določbe finančne uredbe z dne 21. decembra 1997, ki se uporabljajo za splošni proračun Evropskih skupnosti [2].

(3) V skladu s tem je bila sprejeta finančna uredba na podlagi Sklepa 2000/265/ES [3], ki določa posebna pravila za opredelitev podrobnih postopkov za vzpostavitev in izvajanje proračuna, ki je potreben za kritje stroškov, nastalih med sklepanjem pogodb, obveznosti, ki izhajajo iz teh pogodb, ko so te sklenjene, za vračilo prispevkov, ki jih morajo plačati zadevne države, ter za predložitev in revizijo računov.

(4) Dobra knjigovodska praksa zahteva nekatere manjše formalne spremembe navedene finančne uredbe.

(5) Ta sklep pomeni razvoj schengenskega pravnega reda v smislu Schengenskega protokola –

SKLENIL:

Člen 1

Sklep sveta 2000/265/ES se spremeni kakor sledi:

1. Člen 7(1)(b) se nadomesti z naslednjim:

"(b) odobrena proračunska sredstva za neporavnana plačila na dan 31. decembra za obveznosti, pravilno prevzete med 1. januarjem in 15. decembrom, se samodejno prenesejo samo v naslednje proračunsko leto."

2. Prvi pododstavek člena 7(2) se nadomesti z naslednjim:

"2. Ne glede na odstavek 1 lahko namestnik generalnega sekretarja pred 31. januarjem posreduje delovni skupini za schengenski informacijski sistem, v nadaljnjem besedilu "delovni skupini SIS", primerno utemeljene zahteve za prenos odobrenih proračunskih sredstev, ki na dan 15. decembra niso bila razporejena, v naslednje proračunsko leto, kadar odobrena proračunska sredstva, predvidena za zadevne postavke v proračunu za naslednje proračunsko leto, ne pokrijejo potreb."

3. Prvi stavek člena 21 se nadomesti z naslednjim:"Plačila se izvršijo preko bančnega računa, odprtega posebej v ta namen v imenu generalnega sekretariata Sveta."

Člen 2

1. Ta sklep začne veljati na dan sprejetja.

2. Objavi se v Uradnem listu Evropskih skupnosti.

V Luxembourgu, 23. oktobra 2000

Za Svet

Predsednik

J. Glavany

[1] UL L 337, 30.12.1999, str. 41.

[2] UL L 356, 31.12.1977, str. 1. Uredba, kakor je bila nazadnje spremenjena z Uredbo (ES) št. 2673/1999 (UL L 326, 18.12.1999, str. 1).

[3] UL L 85, 6.4.2000, str. 12.

--------------------------------------------------